runetrust/blame-folketinget-dk huggingface dataset:
Ane Halsboe-Jørgensen (S), 2023-11-23:
Tak for det, og tak for det gode råd om helt konsekvent at fjerne to tredjedele i vores lovforslag for at opnå større opbakning.
Vi ville jo så også opnå to tredjedele mindre indflydelse på vores samfund, og jeg er ikke sikker på, at det er det værd, hr. Kim Edberg Andersen.
Men lad os arbejde på sagen, så vi kan lave flest mulige ting sammen.
Det er så afgjort stadig min intention som minister at respektere den aftale om førtidspension og fleksjob, der ligger.
Det er også fortsat min intention at have arbejdsmarkedets parter med på råd, og derfor vil jeg sige tak for fleksibiliteten.
Jeg beklager, at nogle skulle tilbage og printe nye taler.
Jeg tror, at vi på det her område, der, hvor der er tradition for det og en god etik i forhold til det, står os rigtig godt ved at have arbejdsmarkedets parter med på råd, og det mener jeg også gælder i den her sag.
Så det vender vi tilbage med på et senere tidspunkt.
Derfor er det, der er tilbage, som flere også har været inde på, at vi giver nogle bedre muligheder for dem, der har et handicap, der er så alvorligt, at man aldrig er på arbejde – muligheden for en fleksibilitet i forhold til at tage til et andet EU-land.
Det er noget, andre førtidspensionister, som på et tidspunkt har været i arbejde, godt kan i dag, og helt grundlæggende synes jeg, det er en fornuftig ændring.
Samtidig med at jeg mener, at vi helt grundlæggende skal værne om at have stramme regler for, hvilke danske ydelser man kan tage med til udlandet, så mener jeg, at det her både er rimeligt og sund fornuft.
Det er rigtigt, som flere har været inde på, at det kan lyde både tørt og teknisk, men det er jo samtidig også menneskers hverdag, som det tørre og tekniske har betydning for.
Derfor er det også med respekt for f.eks. den mor, som har et fleksjob, som hun i en periode ikke kan varetage, fordi hun har et barn med handicap, der skal passes derhjemme, og dermed i dag oplever en væsentlig nedgang i sin indtægt.
Så inde bag ved det tørre og tekniske er det bare hende, man skal se for sig, og så giver det tørre og tekniske så absolut mere mening, og det er godt, at vi nu ændrer de regler.
Det er også vigtigt at sige, at når vi er nede at pille i de enkelte justeringer, er det jo samtidig noget, der skal ses i lyset af, at vi i det hele taget har varslet en større gennemgang af udviklingen af førtidspensionen.
Det er nogle tal, vi har set for nylig være i ret stor stigning, og derfor er det også fra Beskæftigelsesministeriets side varslet, at vi vil kigge ind bag de tal og se, hvad det er, der er på spil, så vi politisk kan stilling til, hvordan vi vil forholde os til det fremadrettet.
Det samme gælder i forhold til fremtidens beskæftigelsesindsats, hvor vi også ambitiøst har varslet en stor gennemgang og nedsat en ekspertgruppe, der skal sidde frem til sommer, og som også kommer til at betyde, at vi har et fundament at tage de politiske diskussioner på.
Det er ikke det, vi står med i dag.
I dag står vi med et par mindre, men væsentlige ting, der bliver løst.
Jeg er glad for, at det ser ud til, at Folketinget bredt vil bakke op omkring det.
Jens Joel (S), 2023-11-23:
Tak for det, formand.
Det her er et rigtig godt og rigtig vigtigt lovforslag, fordi vi nu permanentgør muligheden for, at nogle af dem, der har brug for et sporskifte i løbet af livet, kan skifte til nogle af de funktioner, vi har mest brug for bliver varetaget derude, så man får endnu bedre mulighed for at få glade lønmodtagere til at varetage det arbejde.
De gange, hvor vi har indført muligheden midlertidigt, har vi set, at rigtig mange af dem, der har brugt den her mulighed, har valgt at uddanne sig inden for social- og sundhedsområdet, og det er jo nogle af dem, vi ved vi kommer til at mangle fremadrettet.
Så det er godt for den enkelte lønmodtager, og det er godt for os som samfund.
Det er også rigtig godt, at vi får nogle flere muligheder for, at man kan uddanne sig inden for nogle af de områder, hvor der er industrivirksomheder, som bidrager til den grønne omstilling.
For der er ikke nogen klimakamp, i hvert fald ikke i praksis, uden dygtige håndværkere.
Derfor er vi fra Socialdemokratiets side selvfølgelig ekstremt glade for, at vi nu gør det permanent.
Det er jo målrettet mennesker, som har været nogle år på arbejdsmarkedet.
Enten har de trukket allermindst på uddannelseskontoen i første omgang og ikke fået sig en erhvervsuddannelse, eller også har de måske en erhvervsuddannelse, som er forældet.
Og vi ved, at hvis man på det tidspunkt i livet har brug for et sporskifte, kan det være svært at finansiere det på nogle af de uddannelsesordninger, man normalt har.
Derfor er muligheden for at tage en faglært uddannelse inden for de områder, hvor vi mangler mest arbejdskraft, på 110 pct. dagpenge fuldstændig afgørende for lønmodtagerne, men også for vores velfærdssamfund og for den grønne omstilling.
Socialdemokratiet støtter naturligvis op om forslaget.
Christoffer Aagaard Melson (V), 2023-11-23:
Tak for ordet.
Vi har allerede i dag store udfordringer med mangel på faglært arbejdskraft, bl.a. på ældreområdet og også i de brancher, der understøtter den grønne omstilling i Danmark.
Det er problemer, som vi kan se på alle fremskrivninger kun bliver værre i fremtiden.
Så vi synes, det er fornuftigt, at vi går i gang med det her initiativ, der kan hjælpe nogle ledige, men som jo også kan imødegå nogle af de udfordringer, vi ser ind i, og som er rigtig, rigtig store.
Det er selvfølgelig ikke gjort med det her forslag; vi løser ikke de udfordringer, vi står over for i forhold til den her mangel på arbejdskraft, men det er et skridt på vejen, der samtidig hjælper nogle af de ledige, som af forskellige årsager ikke er nået derhen i uddannelsessystemet og har fået taget den uddannelse, som de havde lyst til.
Karsten Hønge (SF), 2023-11-23:
Der er jo ingen tvivl om, at man i fremtiden får brug for mange flere med uddannelse og der bliver brug for færre uden.
Der er mange forskellige beregninger, og man kan undre sig over, hvordan man kan nå frem til og regne ud, at det præcis er 99.000 faglærte, der bliver brug for, men vi kan blive enige om, at der bliver brug for mange flere.
Det er egentlig ret simpelt at forestille sig.
Lad os sige, vi herovre har en hel masse mennesker uden uddannelser og vi derovre har brug for en masse mennesker med uddannelser.
Ja, den bro, der skal bygges, skal bestå i, at vi uddanner folk.
Der er jo i den grad brug for en løbende efter-, voksen- og videreuddannelse.
Det er også samtidig afgørende for produktiviteten i virksomhederne, både offentlige og private, fordi det er det, der samtidig giver en højere velstand.
Uddannelse er vigtigt for den enkelte, der også på den måde kan undgå den ensidige nedslidning.
Lønmodtageren kan blive mere frigjort fra den enkelte arbejdsgiver og kan blive gjort klar til de nye jobs, der kommer.
Man må også bare sige, at tusinder af lønmodtagere ikke kan holde til den stigende pensionsalder.
Det gælder selvfølgelig især for folk med hårdt fysisk arbejde, men også for folk med jobs, hvor det er stress, der ødelægger psyken.
SF foreslår derfor en række forskellige ordninger, der kan forebygge nedslidning og fjerne barrierer for efteruddannelse og bidrage til, at flere mennesker kan have et godt arbejdsliv helt frem til pensionsalderen.
Samtidig skal vi skabe det her match mellem arbejdskraft og virksomhedernes efterspørgsel, og det gælder både private og offentlige.
Der er simpelt hen på den måde brug for, at mange flere mennesker foretager et sporskifte i livet.
De 110 pct. i dagpenge er efter vores opfattelse ikke alverden.
SF så hellere, at vi havde brugt den sats, som man havde indtil sidst i 80'erne, nemlig 125 pct. af dagpengene.
Det var dengang, hvor man ønskede virkelig at give det et skub i forhold til efteruddannelse.
Man kan også sige, at de 110 pct., som vi nu gør permanent, i hvert fald er med til at give den sikkerhed, både for den enkelte lønmodtager og virksomhederne, for, at man så kommer i gang med det.
Zenia Stampe (RV), 2023-11-23:
Jeg deler jo ordførerens ambition om, at flygtninge skal ud at arbejde.
Hvad nu, hvis man er flygtning og gerne vil arbejde, men ikke kan få et arbejde?
Vil fru Mette Thiesen så være med til at garantere denne flygtning en eller anden form for arbejde?
Jens Joel (S), 2023-11-23:
Jeg kan jo bare bekræfte, at det er vigtigt for regeringen og for Socialdemokratiet, at man skal kunne ansætte fleksjobbere, men selvfølgelig også, at man skal kunne ansætte fleksjobbere på nogle vilkår, som ikke fører til social dumping, og det ønsker vi også at sikre fremadrettet.
Victoria Velasquez (EL), 2023-11-23:
Det er bare, at jeg håber, at vi også sammen kan kigge på fleksjobbernes vilkår i arbejdsskadeloven, som vi også senere skal behandle i udvalget.
I dag står de jo desværre til at få forringet deres sikkerhed og tryghed, når de er arbejdsløse.
Men det kan vi jo tale videre om.
Jens Joel (S), 2023-11-23:
Det er jeg helt sikker på at vi får lejlighed til at tale videre om.
I en tid, hvor der er rigtig meget rift om arbejdskraft i det danske samfund, har vi også en fælles opgave og forpligtigelse i at sikre, at vi får flere af dem, der er tilkendt et fleksjob, ind på arbejdsmarkedet, så de får det fleksjob.
Helle Bonnesen (KF), 2023-11-23:
L 83 er endnu et lovforslag, som puljer forskellige indsatser, og den her gang handler det om eksport af pensionstillæg, forenkling af reglerne om beregning af fleksløntilskud, ændring af reglerne vedrørende løn- og arbejdsvilkår i fleksjob samt en mellemkommunal refusion for førtids- og seniorpension.
Der er med andre ord tale om en række tekniske korrektioner, nogle større og andre mindre.
For Konservative har det været vigtigt, at mange af de her korrektioner er kommet frem via en lydhørhed mellem arbejdsmarkedets parter og ministeren.
Der har virkelig været et ønske om at nå et kompromis på flere områder, herunder angivelse af kontraktændringer, og det er prisværdigt.
Som en glædelig sidebemærkning noteres det, at forslaget har en positiv effekt på statens finanser og på kommunernes økonomi, og det skal ikke underkendes, om end det selvfølgelig ikke er det vigtige i det her forslag.
Konservative støtter forslaget.
Derimod skal jeg hilse fra hr. Nick Zimmermann fra Dansk Folkeparti og sige, at Dansk Folkeparti ikke støtter forslaget.
Christoffer Aagaard Melson (V), 2023-11-23:
Tak for det.
Det her er jo et lovforslag, der indeholder rigtig mange tilrettelser, forenklinger og præciseringer af gældende regler.
Mange af dem er ret tekniske, så dem vil jeg ikke gå nærmere ind i, men de er alle sammen fornuftige, synes vi.
Den del, som vi gerne vil fejre lidt i dag, er jo den her ligestilling af borgere, der har et medfødt handicap eller meget tidligt har fået et handicap, og som reelt har været frataget muligheden for at prøve at bo i et andet land.
Dem giver vi nu muligheden for at prøve at bo i et andet EU-land, og det synes vi er et rigtig godt fremskridt i ligestillingen af borgere med et medfødt eller meget tidligt erhvervet handicap, som før har været afskåret fra den mulighed.
Det synes vi ikke har været godt, så det er vi glade for at der bliver gjort op med.
Så vil jeg også lige komme med en kort kommentar til det, der bliver udskudt nu.
Vi synes også, det er vigtigt, at fleksjobbere har gode vilkår og har sikre vilkår.
Det er også rigtig vigtigt, at især de her mikrovirksomheder, som der er rigtig, rigtig mange af i Danmark, og som typisk ikke har en overenskomst, også føler, at det er ubureaukratisk og let at få lov til at ansætte en fleksjobber.
For der er nemlig også et problem med, at alt, alt for mange fleksjobbere, også på grund af fordomme om, hvad det vil sige at have en fleksjobber ansat, aldrig får et job.
Derfor ser vi frem til den videre debat i forhold til at finde den rigtige balance dér, så vi sikrer den rigtige sikkerhed for fleksjobbere, men heller ikke får stillet noget op, som fremstår så bureaukratisk for især de allermindste virksomheder, at fleksjobberne aldrig får chancen.
Så vi ser frem til, at der kommer en god løsning efter dialogen med arbejdsmarkedets parter.
Karsten Hønge (SF), 2023-11-23:
Den del, vi så skal snakke om i dag, har at gøre med fleksjobdelen, som også, i hvert fald siden 2018, hele tiden har ligget som et element, som vi skulle have en gennemgribende diskussion om hvordan vi kan få tilpasset den virkelighed, der er.
Det, vi behandler i dag, er så heller ikke den her revision, men bare en række mindre forslag, som SF kan støtte.
Fundamentet for den aftale, vi har omkring fleksjob, er netop, at det skal være arbejdsmarkedets parter, der står bag det, og jeg synes, det er godt, at ministeren her kommer arbejdsmarkedet i møde og siger: Skal vi have fleksjob, der fungerer ude i praksis, så er der også brug for, at både arbejdsgivere og fagforeninger står bag det.
Det er godt, at man her så trækker den del tilbage, der er § 22, stk. 4, for at vi så kan få en særskilt diskussion af det, efter at man har fået lavet en holdbar aftale med både fagbevægelsen og arbejdsgiverne.
Når vi kommer til det, skal der ikke være nogen tvivl om, at SF som altid forsvarer ordentlige overenskomstmæssige vilkår for fleksjobbere.
Karin Liltorp (M), 2023-11-23:
Der er en lille smule forvirring om talerrækken i dag, kan jeg godt se, men nu har vi lært, at vi kun er på fjerdepladsen.
I EU opererer vi jo i høj grad med fri bevægelighed, og det kommer jo alle os, der bor i EU, til gode.
For mig personligt er det selvfølgelig svært at tro på, at der er nogle danskere, der faktisk hellere vil bo et andet sted end i Danmark, hvor vi har det skønneste vejr, og hvor regnen har silet ned permanent i 2 måneder, men det er faktisk tilfældet, også for pensionister.
Det ønske, der er om at bosætte sig uden for Danmark, gælder netop også førtidspensionister, og det her lovforslag er specielt relevant for de førtidspensionister, der på grund af helbredsmæssige udfordringer aldrig har kunnet arbejde.
De kan nu få det tilskud, de er berettiget til, med til det land i bl.a. EU, de ønsker at bosætte sig i.
Det ser vi meget positivt på, for vi ser ingen grund til at begrænse disse borgere i at få det liv, de ønsker sig, også uden for landets grænser.
Nu er det allerede blevet nævnt, at den del af lovforslaget, der handler om fleksjob, er blevet udskudt, men det vil ikke forhindre mig i lige at sige et par ord om det alligevel.
Generelt er den udgave, vi har af fleksjobordningen, fra 2013, både genial og uundværlig, netop fordi den er med til at sikre, at folk, der ellers er dømt ude og ikke har fuld arbejdsevne, alligevel kan blive på arbejdsmarkedet med en ordentlig løn.
Vi har i Moderaterne en stærk tro på, at de fleste mennesker rigtig gerne vil bidrage i det omfang, de kan.
Historien om, at mange elsker at være på offentlig forsørgelse, køber vi ikke, for vi har alle sammen brug for at være en del af et fællesskab.
Det kan være katastrofalt for den enkelte, hvis vi som samfund erklærer, at det er nemmere og billigere, hvis vi bare placerer dem på førtidspension: Du får din førtidspension, og så gider vi ikke høre mere på dig.
Vi burde nemlig også som samfund sørge for, at man har ret til at arbejde, at vi har ret til at blive inddraget i det fællesskab, som arbejdsmarkedet også er.
Jeg har hørt eksempler på mennesker, der er blevet erklæret 100 pct. uarbejdsdygtige, men som har kæmpet for at få lov at få bare 3 timers fleksjob om ugen, netop fordi de gerne vil være med og gerne være med til at føle, at de bidrager positivt til samfundet.
Intentionen med det oprindelige lovforslag var faktisk at gøre det mere fleksibelt for fleksjobberne, men noget tyder nu på, at der er brug for nogle modifikationer i lovforslaget, og jeg synes, det er ganske klogt, at ministeren derfor nu vil komme med et ændringsforslag, for der skal ikke være nogen tvivl om, at intentionen er, at vi skal gøre det så attraktivt som muligt for fleksjobberne – vi skal ikke forringe deres vilkår – samtidig med at vi ikke skal gøre det mere kompliceret for arbejdsgiverne at ansætte fleksjobbere.
Så vi støtter selvfølgelig op om den del af forslaget, som stadig væk er til debat.
Tak for ordet.
Charlotte Munch (DD), 2023-11-23:
Jeg havde skrevet en meget lang tale om fleksjobordningen, så for ikke at kede jer med noget her gemmer jeg den til senere – så kan I altid kede jer der.
Til gengæld vil jeg holde en ultrakort tale.
Jeg vil lige slå ned på, at det er meget positivt for os, at forslaget også indeholder de her ændringer, der har til formål at ændre reglerne for retten til at modtage dansk social pension efter EU-retten til gavn for danskere med handicap, der aldrig har haft status som arbejdstagere.
Det er en meget vigtig del lige at få fremhævet.
Så vil jeg blot sige, at det glæder os, at ministeren naturligvis lytter til arbejdsmarkedets parter, og at den aftale, vi skal have på et senere tidspunkt, er fyldestgørende for os alle sammen.
Tak for ordet.
Sólbjørg Jakobsen (LA), 2023-11-23:
Mange tak.
Som det er blevet nævnt flere gange, og som jeg kan forstå på ministeren, er den mere komplekse del af det oprindelige lovforslag trukket ud til en lidt grundigere behandling.
Til den del kan jeg sige, at det selvfølgelig altid er godt, at vi gør os umage, og at tingene bliver behandlet ordentligt, men som jeg har læst det, lægger det jo op til større aftalefrihed, også for de fleksjobbere, der har en meget, meget begrænset arbejdsevne.
De kan få aftalefrihed på arbejdsmarkedet mellem arbejdsgiverne og dem.
Karin Liltorp (M), 2023-11-23:
Tak for det.
Som det allerede er blevet sagt, mangler vi i den grad arbejdskraft i Danmark inden for næsten alle fagområder – både inden for velfærdssektoren, men også i den grad i forhold til at styrke den grønne omstilling.
Det er derfor, vi gang på gang gentager, at vi skal sætte ind for at skaffe arbejdskraft, og i Moderaterne har vi jo ofte snakket om behovet for udenlandsk arbejdskraft, netop fordi vi mener, at vi behøver at være mange flere end i dag.
Men det her lovforslag tager fat i noget helt andet, men bestemt også meget relevant.
Det er jo ikke nok, at vi har nogle arbejdsledige i landet, for de skal også have de rigtige kompetencer.
Retten til 110 pct. dagpenge ved videreuddannelse til et job, hvor vi mangler arbejdskraft, tror vi på kan være med til at skaffe flere tilbage på jobmarkedet.
Det er entydigt positivt, at man ser på de arbejdsløses kompetencer og sørger for, at de får den videreuddannelse, der kræves for at bestride et relevant job.
Høringssvarene til forslaget er ligeledes meget positive, da alle arbejdsmarkedets parter er enige om, at det er et skridt i den rigtige retning.
En ting, jeg synes er sjovt, er Ældre Sagen, der i deres svar nævner, at det er et relevant forslag, da der mangler personale i plejesektoren, med udgangspunkt i at ældre er plejekrævende.
Der kan jeg jo aldrig lade være med at blive lidt provokeret, for man er jo ikke nødvendigvis plejekrævende, fordi man er ældre.
Der er skam nogle ældre, der er plejekrævende, men jeg ser nogle meget større perspektiver her, nemlig at de ældre, seniorerne, får bedre mulighed for at videreuddanne sig og derfor kan få lyst til at blive endnu længere på arbejdsmarkedet.
De fleste ældre er nemlig i ganske fin form, og de har ikke brug for nogen form for pleje, men de bliver tit fravalgt i jobs på grund af deres alder.
Mon ikke, at det her også kan være med til at vende den udvikling og få overbevist arbejdsgiveren om, at man faktisk er fuldt ud i stand til at bestride de fleste jobs, selv om man har rundet 60 år.
Så alt i alt er vi i Moderaterne meget positive over for forslaget.
Flere i relevant uddannelse og potentielt flere seniorer på arbejdsmarkedet kan man ikke være imod, så vi støtter op om forslaget.
Tak for ordet.
Christina Olumeko (ALT), 2023-11-23:
Tak til ordføreren for talen.
Jeg ved, at ordføreren går meget op i, at Folketinget har tilstrækkelig tid til at sætte sig ind i lovforslag og også ændringsforslag.
Det her ændringsforslag har Alternativets kulturordfører og også resten af Folketingets medlemmer fået i går eftermiddags.
Jeg vil bare spørge til, om ordføreren mener, at det er tilstrækkelig tid, til at Folketingets medlemmer kan sætte sig ind i ændringsforslaget, herunder snakke med relevante fagpersoner.
Theresa Scavenius (UFG), 2023-11-23:
Ja, det er korrekt.
Det er vel ikke god nok tid, desværre.
Christina Olumeko (ALT), 2023-11-23:
Det er sådan set også derfor, jeg kan meddele, at Alternativet kommer til at stemme gult til det her ændringsforslag, ligesom jeg ved at ordføreren gør det til andre forslag, som ordføreren ikke mener at ordføreren har haft nok tid til at kigge nærmere på.
Det er sådan set også grunden til, at Alternativet ikke kan stemme for det her forslag; vi mener, det er kommet i alt for dårlig tid til at sikre tilstrækkelig kvalitetssikring fra Folketinget.
Theresa Scavenius (UFG), 2023-11-23:
Jeg kan kun understøtte, at ja, vi har brug for bedre tid.
Så det kan jeg kun sige – og i forhold til det her ændringsforslag er det ikke kun mig, der har været herre over, hvad tid det kom i, men ja, jeg er meget enig i det, at vi skal have god tid.
Jan E. Jørgensen (V), 2023-11-23:
Jeg vil bare rette en dybfølt tak til fru Theresa Scavenius for at stille sin kæmpestore viden på området til rådighed for os medieordførere, der har siddet i uvidenhed og vedtaget ting, som vi ikke har styr på.
Det er dejligt, at vi har fru Theresa Scavenius.
Det sætter jeg stor pris på, og jeg vil bare komme med en dybfølt tak.
Theresa Scavenius (UFG), 2023-11-23:
Jamen jeg takker for rosen.
Jakob Engel-Schmidt (M), 2023-11-23:
Tak for det, formand.
Og tak til fru Theresa Scavenius for at dele sin holdning til lovforslaget med os.
Jeg føler et vist behov for at præcisere noget her, blot fordi jeg ved, at alt bliver nedfældet og kan bruges efterfølgende, og det er jo hele idéen med den demokratiske samtale.
Men at stå på Folketingets talerstol og indikere og direkte sige, at omkring 140 mandater herinde – og efter at både Det Konservative Folkeparti og Danmarksdemokraterne har tilkendegivet deres støtte til lovforslaget, er vi en del højere oppe – skulle gøre det her af politiske årsager motiveret af at ville svække nationale medier og deres mulighed for at dække den politiske debat, finder jeg er under al kritik.
Jeg er med på, at fru Theresa Scavenius har forladt sit tidligere parti.
Men da fru Theresa Scavenius var ordfører for det parti, havde vi samtaler om det her – forhandlingsforløb, lovforslag – og det har stået klart for alle ordførere, for det er de blevet informeret om, at det lovforslag, vi i høj grad har valgt at implementere, er motiveret og indeholder flere elementer, som danske medier selv har foreslået, bl.a. den omlægning af mediestøtten, der sørger for, at vi har en demokratisk samtale i hele landet.
Jeg vil bare gøre Tinget opmærksom på, at det at blive udsat for beskyldninger af den karakter er, synes jeg, under lavmålet og uværdigt for samtalen i den politiske debat.
Tak for ordet.